32005D0912
L 331/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 12 декември 2005 година
относно назначаването на специален координатор на Пакта за стабилност в Югоизточна Европа
(2005/912/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 1080/2000 на Съвета от 22 май 2000 г. относно подкрепата на Мисията на ООН за временна администрация на Косово (UNMIK), на Службата на върховния представител за Босна и Херцеговина (OHR), и на Пакта за стабилност в Югоизточна Европа (ПС) (1), и по-специално член 1а от него,
като взе предвид предложението на Комисията,
като има предвид, че:
(1)
На 10 юни 1999 г. министрите на външните работи на държавите-членки на Европейския съюз и Европейската комисия, както и останалите участници в Пакта за стабилност в Югоизточна Европа решиха да създадат Пакт за стабилност в Югоизточна Европа, по-нататък наричан „Пакт за стабилност“.
(2)
Член 1а от Регламент (EО) № 1080/2000 предвижда ежегодна процедура по назначаване на специалния координатор на Пакта за стабилност.
(3)
Необходимо е едновременно с неговото назначаване да бъде определен мандатът на специалния координатор. Опитът показва, че мандатът, определен в Решение (ЕО) № 2004/928/ЕО на Съвета от 22 декември 2004 г. относно назначаването на специалния координатор на Пакта за стабилност в Югоизточна Европа (2) за 2005 г., е подходящ.
(4)
Необходимо е да бъдат определени ясно отговорностите и основните насоки в областта на координацията и комуникацията,
РЕШИ:
Член 1
Д-р Erhard BUSEK се назначава за специален координатор на Пакта за стабилност в Югоизточна Европа.
Член 2
Специалният координатор изпълнява функциите, предвидени в точка 13 от документа относно Пакта за стабилност от 10 юни 1999 г.
Член 3
За осъществяване на целта, предвидена в член 2, специалният координатор следва да:
а)
насърчава осъществяването на целите на пакта в различните страни и между тях, когато се окаже, че пактът може да допринесе добавена стойност към този процес;
б)
председателства регионалната кръгла маса за Югоизточна Европа;
в)
поддържа тесни контакти с представителите и държавите, организациите и институциите, които допринасят за осъществяване на целите на пакта, както и със съответните регионални инициативи и организации, с цел подпомагане на регионалното сътрудничество и засилване на регионалното участие;
г)
сътрудничи тясно с всички институции на Европейския съюз и неговите държави-членки за популяризиране ролята на Европейския съюз в пакта в съответствие с точки 18, 19 и 20 от документа относно този пакт и за осигуряване допълването на дейностите на пакта и процеса на стабилизиране и асоцииране;
д)
осъществява при необходимост редовни и колективни срещи с председателството на кръглите маси с цел осигуряване на общата стратегическа координация на дейностите и извършва дейността на секретариат на регионалната кръгла маса за Югоизточна Европа и на нейните инструменти;
е)
установи на основата на списък, който е договорен предварително и чрез консултации с участниците от пакта, приоритетните дейности, които трябва да бъдат приложени от пакта през 2006 г., и да направи преглед на методите на работа и на структурите на пакта с цел осигуряване на съгласуваността и доброто използване на ресурсите.
Член 4
Специалният координатор сключва споразумение за финансиране с Комисията.
Член 5
Дейностите на специалния координатор трябва да бъдат координирани с дейностите на генералния секретар на Съвета/върховен представител за ОВППС с председателството на Съвета и на Комисията, по-специално в рамките на неформалния консултативен комитет. На място трябва да се поддържат тесни контакти с председателството на Съвета, с Комисията, с ръководителите на мисии на държавите-членки, със специалните представители на Европейския съюз, както и със службата на Върховния представител в Босна и Херцеговина и с гражданската администрация на Обединените нации в Косово.
Член 6
Специалният координатор се отчита съответно пред Съвета и пред Комисията. Той продължава да информира редовно Европейския парламент за извършваните от него дейности.
Член 7
Настоящото решение влиза в сила в деня на публикуването му в Официален вестник на Европейския съюз.
То се прилага от 1 януари 2006 г. до 31 декември 2006 г.
Съставено в Брюксел на 12 декември 2005 година.